정조 17년
癸丑七月二十六日卯時上御誠正閣藥房入診禮兵房承旨大臣備局堂上引見入侍時藥房提調洪檍副提調洪明浩記事官徐有聞記注官承膺祚記事官洪樂游檢校直閣南公轍醫官金孝儉金光國周命新李敬培李周憲李惟鑑吳仁豐安昌禧卞禮房承旨李書九領議政洪樂性左參贊鄭民始戶曹判書沈頤之刑曹判書趙宗鉉右參贊洪秀輔兵曹判書鄭好仁禮曹判書金尙集吏曹判書金思穆行副司直金持默李敬懋訓鍊院都正趙心泰行副司直李漢豐行大司成沈煥之副司直尹行任校理魚用謙掌令邊景祐兵房承旨兪漢寧以次進伏訖上命書九書禮曹草記批答仍命書傳敎曰秋展謁日字旣命待下敎出宮由敦化門還宮由弘化門以此分付又命漢寧書榻敎曰秋展謁時訓局步軍十五哨馬軍三哨爲先後廂禁軍三番隨駕禁衛營留陣樂性曰處暑後日熱尙此未已聖體調攝若何上曰一樣矣樂性曰癤處益加差勝而寢睡之節亦若何上曰大體比前差勝矣樂性曰王大妃殿氣候何如上曰一樣矣樂性曰惠慶宮氣候何如上曰一樣矣樂性曰醫官使之入診恐好矣上曰不必入診矣樂性曰宗廟景慕宮秋展謁日字有待下敎之命而七月只餘數三日況日熱尙如此此時動駕勞攘實有妨於靜攝餘調將之節下情不勝憫慮若以八月擇吉行禮則恐合節宣之方敢此仰達矣上曰秋展謁之行於八月問于該曹如有前例更爲擇吉可也出擧條樂性曰頃以鍼醫皮載吉加等論賞之意草記蒙允矣今當靜攝時載吉之著功奏效誠爲特異有非尋常醫官之比合施別般酬奬之典故敢此仰達矣上曰陞敍可也樂性曰皮載吉旣帶監牧官故雖不得循例付祿赴任尙遠而其間在京時只令供仕不爲給祿殊非另加酬勞之意依議藥鍼醫兩廳別付料例限赴任前別付料事分付該曹何如上曰依爲之出擧條樂性曰臣之精力凡百實無叨承重任之望前後陳懇亦已屢矣緣臣瘝聵以致廟務積滯賓對久曠私心惶懍固已萬萬而其在公體亦極可悶特蒙體諒區區之望也上曰臥閤論道自有古例且卿元老也不以以筋力爲責卿須安心無復控辭克思坐鎭雅俗之方以爲承佐對揚之地好矣樂性曰次對之每以稟事堂上替行實有所萬萬惶悚者矣上曰稟堂替行事體誠苟艱然左相病勢秋涼後似可漸差右相亦當出仕來頭則將無稟堂替行之弊矣樂性曰臣之所帶提擧之任亦皆重任有非如臣瘝曠者所可一向虛縻者伏望特賜遞免焉上曰都相之任首大臣例皆兼管且卿精力優可爲之須勿過辭可也樂性曰次對有命而凡係民事無論小大自上隨卽判下雖於靜攝之際乙夜之中一念憧憧未嘗或忽目下果無廟謨之可合稟處者矣上曰次對爲之樂性曰月食已過禮部回咨依例撰出正書安寶後定禁軍騎撥下送于灣府使之傳給鳳城以爲傳致北京之地何如上曰依爲之出擧條樂性曰此咸鏡監司金華鎭狀啓也枚擧會寧府使趙㠎牒呈以爲開市大國人牛馬料容入之數爲千餘石本府元會耳麥只爲二十石零該邑所在營賑耳麥移劃需用其代以茂山所在常平耳麥一千石還報事令廟堂稟旨分付矣開市時牛馬料先爲移劃從後還報自是年年已行之規依狀請許施何如上曰依爲之樂性曰此吉州防禦使金魯直狀啓也以爲本營軍兵習操北兵使則三年一次本營則三年二次定式擧行矣今秋習操自臣營擧行事令廟堂稟旨分付矣春操取稟時本道秋操旣有直爲擧行之命防營習操亦當一體設行以此分付何如上曰依爲之出擧條樂性曰因前都承旨徐邁修所啓防踏鎭民之耕食牧場田土者畓一結稅米五十斗外加捧五斗則革罷田一結牟太則各五十斗木花則五十斤隨其落種一年一收稅而加捧牟太各五斗木花五斤竝革罷事自本道監營新定節目而該牧官纔已報來矣牧場田畓旣是免稅之地則其所定稅比諸民結自當稍加而民結則原無田穀給災之例故一年一稅而牧場田結則收起收稅從實災頉故春收牟稅秋捧太綿者不知爲幾百年之久而到今依民結例一年一稅則本寺經用之大縮實非細憂且各處鎭民之耕食牧田者擧將有希覬之心呈訴減稅必至紛紜以此以彼決難容易更張又以加捧一款言之稅穀上納時如干雜費旣無出處故米則加捧五斗亦是從古已行之例遽然革罷實是行不得之政依舊遵行恐合事宜而太五斗木花五斤本無加捧之事此則未免爽實至若穀物之不許本色收捧必以錢倍時價代捧云者聞極驚駭此則自本寺各別嚴飭於該牧官處亦以另加禁斷俾勿犯科新定節目勿施之意竝爲發關分付於該道道臣處何如上曰依爲之出擧條民始曰北漢軍餉中間記簿猶爲八萬餘石挽近以來或貸去捧留或停退未捧卽今見存不滿三萬石矣城餉例爲二留一分而今則勢不得不盡分時留庫僅爲二千石大非築城儲餉之本意決不可一任其破壞不可不漸謀復舊而此後無添餉條惟有收拾元穀之未收者戶曹貸去亦近萬石該曹形勢有難一時準報先以五千石還報而本米則無出處海西管餉各穀其數稍優依添餉例以管餉小米七千五百石代送以爲作米充數之意已與戶判相議下詢大臣處之何如上曰大臣之意何如領議政洪樂性曰摠廳事聞甚可悶該曹如有區劃之方則從便代報似合共濟之道矣上曰戶判亦陳所見可也戶曹判書沈頤之曰摠廳餉穀之虛耗如此而地部所貸旣無自京還報之道則以海西穀準折劃償實爲便宜之政依摠使所奏施行好矣上曰依爲之出擧條頤之曰鑄錢當非久始役而諸種鐵物雖爲措置倭銅未備尙此遲滯矣近來公貿生銅之每致愆期不無中間奸弊而然嚴飭萊府使之督捧限歲前上納而自今以後當年內如不準納則該府使自臣曹草記論勘訓別等繩以重律事出擧條申飭何如上曰依爲之出擧條景祐曰噫嘻痛矣柳師文之罪可勝誅哉渠以極逆之父惟當畏死縮首恭竢當律之不暇而乃敢偃息城闉延攬人客不小畏蹙益肆凶毒一室兩賊同惡相濟詬罵天日之凶言無所不至指斥乘輿之悖語罔有紀極傳說狼藉有耳皆聞而至登諫長之疏論致有法曹之捉囚則此其星漢父子凶肚相傳逆節世襲平日怨國懟君之心弸結于中愈往而愈肆者也且其子凶疏之構成也敢曰在家不知其子悖說之噴出也亦是自有所受則此賊父子窮凶情節不可一日容貸於覆載之間也明矣其子星漢旣有府院鞫問之請則其父師文不可不竝施嚴鞫而迺者天網太恢遽下疏放之敎國法之隳壞已無可言而輿情之憤惋去而益激請亟寢秋曹罪人柳師文放釋之命乃令王府設鞫嚴問期於得情夬正王法上曰不允出擧條上敎景祐曰濟州文官之以諫官登筵者可謂希貴之事也年來島民荐飢予之憧憧一念夙宵靡已逖矣遐土王化不及民間疾苦與島中痼瘼必須一一陳達可也景祐曰島民厚蒙朝家如傷若保之至仁盛德昨年歉荒無一人捐瘠擧皆安居奠業無他疾苦之可言至於島中弊瘼臣於倉卒之際未能指的仰對矣上曰以遐土之人今適登筵何可無一言而退乎須以平日所見聞於島中者一一陳達可也景祐曰朝家爲慮耽羅災年移轉之弊出給本錢於臨陂縣設羅鋪倉使之年年取息而若値耽羅歉歲則自臨陂以其利錢貿米而往哺島民蓋有救荒之實效矣年前濟州武臣金貴宅之仰陳所懷也以移轉還納之時船運臭載之患多在於七山之洋仰請直爲運納於羅州濟民倉特蒙允許則果無七山洋破船之弊然而其本錢則未知歸於何處而當其凶年則自全羅監營以各邑還上耗條移劃救荒而擧皆皮牟不實之穀也朝家給本錢設倉之本意果安在哉請分付本道監營推其本錢移羅州後又自濟州牧擇定監色與羅州官眼同使之給本錢取息以爲島民救荒之資上曰令廟堂問于曾經道伯草記稟處可也上曰此外亦必有可達者更爲詳達可也景祐曰此外別無可達者矣上曰臺臣之上京從官久矣時政得失都民疾苦必有所見聞者無隱詳達以副求助之意可也景祐曰臣之旅官已有年矣而時政得失都民疾苦果無所聞而所見者矣上曰臺臣卽遐鄕之人見甚淳實而今於救助之下欲效京華諸人工謀不言之習甚慨然今此縷縷詢問者欲聞遐人正直之言言雖不中必無抵罪之理臺臣若能無隱直陳豈不爲一分報國之道耶上自衮闕一一直陳可也景祐曰聖敎及此丁寧懇惻臣雖愚迷如有可言豈敢咨且不言不思所以仰承德意之方乎果無見聞之可以仰達者矣上曰臺臣初登筵席想必不及周旋而然須加思量更爲陳達可也臨殿雖久予當不以爲勞矣景祐曰聖敎若是諄複臣當以近日所聞者仰達矣臣於待罪平市官員之時聞市人輩以禁亂革罷之事謂以無以支保此乃都民事情也敢此仰達矣上曰此則大臣備員後自當量處此外更爲陳達可也景祐曰聖敎縷縷而不能對揚其萬一不勝惶悚矣上曰諸堂以稟事頻數登筵今不必强覓而至於玉堂職是論思且其登筵比諸堂稍罕進前陳達無使救助之意徒歸閑漫說話可也用謙曰所懷筵席事體何等至嚴而今日入侍承旨乃於大臣奏對之際從傍勦說揆以事體極爲未安臣謂當該承旨從重推考宜矣上曰依爲之出擧條用謙曰聖候康復之餘特命賓對至引入侍臺臣導之使言屢勤求助之意甚盛意也臺臣雖以海外遐蹤初登筵席生疎做錯猶或可恕而職居言責終未能對揚聖意揆以臺體誠甚未安臣謂掌令邊景祐施以譴罷之典宜矣上曰憲臺之登筵周旋極爲鍊熟些少生疎何足責備不允擬律太涉不審爾則推考出擧條上曰玉堂旣以臺臣之無言至於請罷而竟又無所建白可謂責人則明豈無可言而然乎用謙曰如有可達豈敢不思對揚之道乎景祐曰臣以遐土賤品至愚極鹵本不合於淸朝耳目之任而猥蒙曠絶之聖恩特廁臺閣之任臣誠惶恐震越罔知攸措夙宵懍惕若隕淵谷今日賓對猝地登筵非但擧止顚倒終未能對揚求助之聖意有此儒臣請罷之擧臣以何顔面晏然一刻冒據於臺次乎請命遞斥臣職上曰勿辭亦勿退待出擧條命退諸臣以次退出